KIRJALLINEN KYSYMYS E-0007/02 esittäjä(t): Guido Sacconi (PSE), Paolo Bartolozzi (PPE-DE)ja Enrico Ferri (PPE-DE) komissiolle. Tuet nuorille maanviljelijöille Toscanassa.



Virallinen lehti nro 160 E , 04/07/2002 s. 0165 - 0166



KIRJALLINEN KYSYMYS E-0007/02 esittäjä(t): Guido Sacconi (PSE), Paolo Bartolozzi (PPE-DE)ja Enrico Ferri (PPE-DE) komissiolle (17. tammikuuta 2002) Aihe: Tuet nuorille maanviljelijöille Toscanassa Riittävä maataloudenkehittämispolitiikka edellyttää tällä hetkellä maatalousyrittäjien sukupolven muutosta. Nuorten yrittäjien alkuun pääsemistä on tuettava. Tämä on yksi Euroopan unionin maatalouspolitiikan painopistealueista. Toscanan alue on johdonmukaisesti toiminut tämänsuuntaisesti vuosien 20002006 maaseudunkehittämissuunnitelmansa toteuttamisessa. Se on ensimmäinen alue Italiassa, joka on rahoittanut lähes 3 000 hanketta, jotka koskevat nuorten viljelijöiden alkuun pääsemistä, ja se on asettanut heidän hakemuksensa etusijalle. Maatalouden pääosasto, joka asettaa muodon sisällön edelle, ei tunnu haluavan hyväksyä Toscanan ehdottamaa rahoitussuunnitelmaa toimien ohjaamiseksi siten, että etusijalle asetetaan nuoret viljelijät, eikä se myöskään aio vahvistaa uutta tilannetta. Jo toteutuneiden kulujen osarahoitus yhteisön taholta vaikuttaa siis epävarmalta, mikä aiheuttaa Toscanan alueelle ja kansalliselle maksuelimelle vakavia vaikeuksia, sillä ne ovat jo suorittaneet maksut. Lisäksi tästä maatalouden pääosaston linjasta tiedotettiin lehdistölle ennen Italian valtiota ja Toscanan aluetta, mikä vahingoittaa vastavuoroista yhteistyötä ja asianmukaista kumppanuutta, joiden pitäisi vallita toimielinten välillä. Voiko komissio näiden seikkojen perusteella taata, että viljelijöiden etuja suojellaan, ja valvoa toimintaa Toscanassa sekä sitoutua päättäväisesti toteuttamaan yhteisön painopistealueita sellaisen uudistetun politiikan avulla, joka suosii maataloutta ja maaseudun kehitystä? Franz Fischlerin komission puolesta antama vastaus (19. helmikuuta 2002) Kautta 20002006 koskevaan Toscanan alueen maaseudun kehittämissuunnitelmaan, joka on hyväksytty 7. syyskuuta 2000 tehdyllä komission päätöksellä, sisältyy myös nuorille viljelijöille tarkoitettu aloitustuki Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17. toukokuuta 1999 annetun neuvoston asetuksen (EY) N:o 1257/1999 8 artiklan mukaisesti(1). Tehdyn päätöksen liitteenä olevasta rahoitussuunnitelmasta käy ilmi, että EMOTR:n tukiosasto rahoittaa nuorten viljelijöiden tukitoimenpiteitä ohjelmakauden aikana 10 miljoonalla eurolla. Nuorille viljelijöille tarkoitetun tuen tarve on kuitenkin kasvanut maaseudun kehittämissuunnitelman yhteydessä tehtyjä ennusteita huomattavasti suuremmaksi rahoitusvuoden 2000 aikana. Toscanan alue ja kansallinen maksajaelin Agenzia per le Erogazioni in Agricoltura (AGEA) ovat maksaneet nuorille viljelijöille seitsemän ohjelmavuoden aikana myönnettävän tuen enimmäismäärän ylittävästä osuudesta aiheutuneet menot. Komissiolle ei ole toimitettu tietoa näistä maksusuorituksista, eikä sille ole esitetty pyyntöä muuttaa ohjelma-asiakirjoja asiaankuuluvien säännösten mukaisesti. Komissiolle olisi pitänyt toimittaa 23. heinäkuuta 1999 annetun komission asetuksen (EY) N:o 1750/1999(2) 35 artiklan mukainen muutospyyntö yhteisön tuen määrän nostamisesta, jotta aiheutuneita menoja olisi voitu rahoittaa ja jotta tukeen oikeutettujen menojen alkamisajankohdasta olisi saatu selkeä ilmoitus. Komissio on tietoinen tuen merkityksestä Toscanan alueen nuorille viljelijöille. Se on myös tietoinen maaseudun kehittämistä koskevan uuden lainsäädännön ensimmäisen täytäntöönpanovuoden aikana koetuista vaikeuksista. Komissio on kuitenkin vastuussa maaseudun kehittämissuunnitelmien valvonnasta sekä unionin talousarvion toteuttamisesta, joten sen on varmistettava voimassa olevan lainsäädännön tarkka noudattaminen. Komissio on tarkastellut ongelmaa perusteellisesti edellä mainittujen säännösten perusteella, minkä jälkeen maataloudesta ja kalastuksesta vastaava komission jäsen on lähettänyt 21. joulukuuta 2001 Italian viranomaisille kirjeen, jossa heille ilmoitetaan komission suhtautuvan kielteisesti mahdollisuuteen korvata Toscanan alueelle aiheutuneita menoja. Komissio kiistää väitteen, että maatalouden pääosasto olisi ilmoittanut komission linjasta lehdistölle ennen kansallisia ja alueellisia viranomaisia. (1) EYVL L 160, 26.6.1999. (2) EYVL L 214, 13.8.1999.